Predlog SKLEP SVETA o dovoljenju Sloveniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost /* COM/2012/0667 final - 2012/0316 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive 2006/112/ES[1] z dne 28. novembra 2006 o skupnem sistemu davka na dodano vrednost lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb Direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V pismu, ki ga je Komisija evidentirala 30. julija 2012, je Slovenija zaprosila za dovoljenje, da uporabi ukrep odstopanja od člena 287 Direktive 2006/112/ES, ki bi ji omogočil, da davčne zavezance, katerih letni promet ne presega 50 000 EUR, oprosti obveznosti v zvezi z DDV. V skladu s členom 395(2) Direktive 2006/112/ES je Komisija z dopisom z dne 18. septembra 2012 o zahtevku Slovenije obvestila druge države članice. Komisija je z dopisom z dne 19. septembra 2012 Slovenijo uradno obvestila, da ima vse informacije, potrebne za presojo zahtevka. Splošno ozadje Poglavje 1 naslova XII Direktive 2006/112/ES državam članicam omogoča, da uporabijo posebne ureditve za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, posledično pa ne more odbiti vstopnega DDV. V skladu s členom 287 Direktive 2006/112/ES lahko države članice, ki so pristopile po 1. januarju 1978, oprostijo davčne zavezance, katerih letni promet ne presega protivrednosti zneskov v nacionalni valuti po menjalnem tečaju na dan njihovega pristopa, ki so določeni v navedenem členu. Za Slovenijo v skladu s točko 15 člena 287 Direktive 2006/112/ES ta prag znaša 25 000 EUR. Zaradi trenutnih gospodarskih in političnih razmer želi Slovenija ta prag dvigniti na 50 000 EUR. Uvedba takšnega praga bo poenostavila sistem DDV za mala podjetja, ker bo znatno zmanjšala obremenitev tistih podjetij, ki so upravičena do te ureditve, saj jih bo oprostila številnih obveznosti v zvezi DDV, ki veljajo v običajnih ureditvah DDV. Ureditev za davčne zavezance ne bi bila obvezna. Po navedbah slovenskih organov bi posebni ukrep imel zgolj zanemarljiv učinek na skupni znesek prihodkov od DDV, ki ga Slovenija pobere na ravni končne potrošnje (ne več kot 0,3 %). Veljavne določbe na področju, na katero se nanaša predlog Komisija je leta 2004 med drugim predlagala povečanje praga letnega prometa za oprostitev plačila DDV za davčne zavezance, ki bi bil na voljo državam članicam (COM(2004) 728 final[2]), na 100 000 EUR. Usklajenost z drugimi politikami in cilji Unije Ni relevantno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Zunanje strokovno mnenje ni bilo potrebno. Ocena učinka Namen tega predloga za sklep Sveta je uvedba ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od 50 000 EUR, in ima zato potencialno pozitiven učinek. Zaradi majhnega obsega odstopanja in časovno omejene uporabe bo učinek v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Cilj predloga je Sloveniji dovoliti uvedbo ukrepa za poenostavitev, ki bi odstopal od člena 287 Direktive 2006/112/ES, da bi se omogočila oprostitev plačila DDV za davčne zavezance, katerih letni promet ne presega 50 000 EUR. Pravna podlaga Člen 395(1) Direktive Sveta 2006/112/ES. Načelo subsidiarnosti Predlog je v izključni pristojnosti Evropske unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov: Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi ozkega področja za odstopanje je posebni ukrep sorazmeren z želenim ciljem. Izbira instrumentov Predlagani instrument: sklep Sveta. Druga sredstva ne bi bila ustrezna iz naslednjih razlogov: Na podlagi člena 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Sklep Sveta je najustreznejši instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne bo imel negativnih učinkov na lastna sredstva Unije, pridobljena iz DDV, ker bo Slovenija izvedla izračun nadomestila v skladu s členom 6 Uredbe Sveta (EGS, Euratom) št. 1553/89. 5. NEOBVEZNI ELEMENTI Predlog vsebuje klavzulo o časovni omejitvi veljavnosti. 2012/0316 (NLE) Predlog SKLEP SVETA o dovoljenju Sloveniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[3], zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V pismu, ki ga je Komisija evidentirala 30. julija 2012, je Slovenija zaprosila za dovoljenje, da uporabi ukrep odstopanja od člena 287 Direktive 2006/112/ES, ki bi ji omogočil, da davčne zavezance, katerih letni promet ne presega 50 000 EUR, oprosti obveznosti v zvezi z DDV. (2) V skladu s členom 395(2) Direktive 2006/112/ES je Komisija z dopisom z dne 18. septembra 2012 o zahtevku Slovenije obvestila druge države članice. Komisija je z dopisom z dne 19. septembra 2012 uradno obvestila Slovenijo, da ima vse informacije, potrebne za presojo zahtevka. (3) V skladu s členom 287 Direktive 2006/112/ES lahko države članice, ki so pristopile po 1. januarju 1978, oprostijo davčne zavezance, katerih letni promet ne presega protivrednosti zneskov v nacionalni valuti po menjalnem tečaju na dan njihovega pristopa, ki so določeni v navedenem členu. Slovenija je zaprosila, da se njen zadevni prag, ki v skladu s točko 15 člena 287 znaša 25 000 EUR, poveča na 50 000 EUR. (4) Višji prag v posebni ureditvi za mala podjetja predstavlja ukrep poenostavitve, saj lahko znatno zmanjša obveznosti v zvezi DDV za mala podjetja. Ta posebna ureditev za davčne zavezance ni obvezna. (5) Komisija je v predlog direktive za poenostavitev obveznosti glede davka na dodano vrednost z dne 29. oktobra 2004[4] vključila določbe, ki državam članicam omogočajo, da za ureditev oprostitve DDV določijo zgornjo mejo letnega prometa v vrednosti do 100 000 EUR ali njeni protivrednosti v nacionalni valuti, pri čemer se lahko ta znesek vsako leto posodobi. Zahtevek Slovenije je v skladu s tem predlogom. (6) Odstopanje bo imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastne vire Unije iz pobiranja davka na dodano vrednost – SPREJEL NASLEDNJI SKLEP: Člen 1 Z odstopanjem od odstavka 15 člena 287 Direktive 2006/112/ES se Sloveniji dovoli oprostitev DDV za davčne zavezance, katerih letni promet ne presega 50 000 EUR. Člen 2 Sklep se uporablja do začetka veljavnosti predpisov Unije o spremembah zgornjih mej letnega prometa, do katerih so lahko davčni zavezanci oproščeni plačila DDV, oziroma do 31. decembra 2015, če ta datum nastopi prej. Ta sklep začne veljati dan po objavi v Uradnem listu Evropske unije. Člen 3 Ta odločba je naslovljena na Republiko Slovenijo. V Bruslju, Za Svet Predsednik [1] UL 347, 11.12.2006, str.1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:SL:PDF. [3] UL 347, 11.12.2006, str.1. [4] COM(2004) 728 final.